钦定古今图书集成/方舆汇编/职方典/第1170卷 > 《筑河记》陈金
## 钦定古今图书集成/方舆汇编/职方典/第1170卷 > 《筑河记》陈金

尝闻水，地脉也；河，水道也。地匪水则燥竭，水非河则
泛溢。《书》曰：“怀山襄陵”，志患也。《诗》曰：“丰水东注。”志功也。
涢水，古河也。《禹贡》疏江汉有云梦泽。孔子闻孺子歌，
沧浪水。斯河汉东别流溯源，自豫至随，入德安，治安
陆县。计随至安陆河行百里，经车盖亭数十里，地曰
高窍。又曰史河口。西北安陆境，西南应城境，东南则
云梦境。国朝初，河水直行五十里至利塘，二十里近
云梦城二里许，于邑甚便焉。下一百里至刘家隔，二
百里至武昌，舟楫无恙，公私因以庶富，科第因以通
显，谚以为“山水效灵降神”也。弘治初年，忽决入应城
界。杨家河去县十里许，新河既涨，旧河斯壅，北河舟
楫，不过乘涨进退而已，载运甚囏，田获惟十之一二，
邑里萧条，庠序弗秀，意者地脉为之。夫一水为害，三
邑弗便，独梦涸为甚。望其疏筑，殆若决西江之水以
救涸辙之切者。双涧潘侯，嘉靖五年来云梦，文章德
业两优，尝献嘉靖《龙飞璇玑回文》颂于朝宁，而心切
于救民，一闻河患而遽忧之，与邑博士陆懽、白瑜，幕
尹郭景赐，邑弟子员张一凤、曹鸣谦，乡耆张琛等谋
度详审，用图疏复，佥跃然曰：“善。”乃上其事于巡抚王
公、巡按唐公、《水利》刘公，工起嘉靖六年正月，亿万以
计，工以计，土石以计，竹木捍水有堤，疏水有道，河遂
复旧。由是应城东，安陆西，皆无水患。云梦居民咸赖
侯绩，以为奇功美政。庠二生请余文以为记忆。“清流
带邑，碧彩连山，梦之秀可记也；斗尹丰功，浣纱奇节，
地裒江夏，赋侈相如。梦之灵异，可记也。楚有七泽，而
梦之美于山河者如此。良用述其颠末，以寿诸石。”按
古贤令以水利见称者匪一，而侯其善嗣徽音美迹
者乎！后有作者，览侯之记，因当思侯之功以媲美焉，
斯又余之所以致望于不已之心也。